Abdulaziz Komilov Kubaning yangi elchisini qabul qildi

2019 yilning 25 yanvar kuni O`zbekiston Respublikasi tashqi ishlar vaziri Abdulaziz Komilov Kuba Respublikasining favqulodda va muxtor elchisi etib tayinlangan (qarorgohi Boku shahrida) Alfredo Nieves Portuondo bilan uchrashdi. 
Ishonch yorliqlarini topshirish marosimidan so`ng elchini qutlar ekan, vazir uni O`zbekistonda yuqori va mas`uliyatli lavozimga tayinlangani bilan tabriklagan va muvaffaqiyatlar tilagan.
Suhbat chog`ida ikki tomonlama va xalqaro tashkilotlar doirasidagi munosabatlar holati va rivojlanish istiqbollari muhokama qilindi, deyiladi TIV xabarida.
2018 yil sentyabr oyida Toshkent shahrida ikki tomonlama siyosiy maslahatlashuvlarning birinchi raundi muvaffaqiyatli o`tkazilganligi mamnuniyat bilan qayd etildi. Ushbu maslahatlashuvlar O`zbekiston-Kuba muloqotini rivojlantirishning istiqbolli yo`nalishlariga e`tibor qaratish imkonini berdi.
Siyosiy, savdo-iqtisodiy, investision va madaniy-gumanitar sohalarda o`zaro manfaatli asosda hamkorlikni yanada mustahkamlashga O`zbekiston va Kuba sodiq ekanligi tasdiqlandi.
Qayd etilishicha, uchrashuvda xalqaro siyosatning ba`zi masalalari yuzasidan fikr almashilgan.